b'\n_START_ARTICLE_\nIoane \xc5\xa0avteli\n_START_PARAGRAPH_\nIoane \xc5\xa0avteli (georg. \xe1\x83\x98\xe1\x83\x9d\xe1\x83\x90\xe1\x83\x9c\xe1\x83\x94 \xe1\x83\xa8\xe1\x83\x90\xe1\x83\x95\xe1\x83\x97\xe1\x83\x94\xe1\x83\x9a\xe1\x83\x98) oli georgialainen runoilija, joka eli 1100-luvun lopussa ja 1200-luvun alussa. H\xc3\xa4nen kirjoittamanaan pidet\xc3\xa4\xc3\xa4n ylistysrunoa, joka on perinteisesti tunnettu ep\xc3\xa4sopivalla nimell\xc3\xa4 Abdulmesia (georg. \xe1\x83\x90\xe1\x83\x91\xe1\x83\x93\xe1\x83\xa3\xe1\x83\x9a\xe1\x83\x9b\xe1\x83\x94\xe1\x83\xa1\xe1\x83\x98\xe1\x83\x90) eli "Messiaan orja" (arabian kielen nimest\xc3\xa4 \xd8\xb9\xd8\xa8\xd8\xaf \xd8\xa7\xd9\x84\xd9\x85\xd8\xb3\xd9\x8a\xd8\xad, Abdul Mas\xc4\xabh). \xc5\xa0ota Rustaveli viittaa teoksensa Pantterintaljainen j\xc3\xa4lkisanoissa \xc5\xa0avteliin ja h\xc3\xa4nen teokseensa, ja Rustavelin eepos onkin \xc5\xa0avtelin runon nimen l\xc3\xa4hde. H\xc3\xa4nen oodinsa on todellisuudessa eulogia keskiajan Georgian kahdelle suurimmalle hallitsijalle, Davit Rakentajalle (hallitsi 1089\xe2\x80\x931125) ja runoilijan aikalaiselle kuningatar Tamarille (hallitsi 1184\xe2\x80\x931213). Runoilijan el\xc3\xa4m\xc3\xa4st\xc3\xa4 ei juuri tiedet\xc3\xa4. "\xc5\xa0avteli" vaikuttaa olevan maantieteellinen liikanimi, joka tarkoittaa "\xc5\xa0av\xc5\xa1etista" (nykyinen \xc5\x9eav\xc5\x9fat Turkissa). H\xc3\xa4n oli mahdollisesti pappi, joka kulki keskiaikaisten kronikoiden mukaan Tamarin mukana useilla h\xc3\xa4nen matkoistaan ja sotaretkist\xc3\xa4\xc3\xa4n._NEWLINE_\xc5\xa0avtelin panegyriikka keskittyy ylist\xc3\xa4m\xc3\xa4\xc3\xa4n Davitin ja Tamarin kristittyj\xc3\xa4 hyveit\xc3\xa4 nime\xc3\xa4m\xc3\xa4tt\xc3\xa4 kuitenkaan kumpaakaan henkil\xc3\xb6\xc3\xa4. Tamariin viitataan ylist\xc3\xa4m\xc3\xa4ll\xc3\xa4 h\xc3\xa4nen kauneuttaan ja rakkauttaan "tehd\xc3\xa4 hyv\xc3\xa4\xc3\xa4 vaivihkaa". Tamaria ylist\xc3\xa4v\xc3\xa4t samantyyppisin sanank\xc3\xa4\xc3\xa4ntein my\xc3\xb6s kuningattaren kronikoitsija ja kaksi aikalaisrunoilijaa: Rustaveli ja T\xc5\xa1akhrukhadze. Davit voidaan tunnistaa alluusioista h\xc3\xa4nen raamatulliseen kaimaansa (josta georgialainen Bagrationi-dynastia v\xc3\xa4itti polveutuvansa) ja kuninkaan omista uskonnollisista runoista (georg. \xe1\x83\x92\xe1\x83\x90\xe1\x83\x9a\xe1\x83\x9d\xe1\x83\x91\xe1\x83\x90\xe1\x83\x9c\xe1\x83\x98 \xe1\x83\xa1\xe1\x83\x98\xe1\x83\x9c\xe1\x83\x90\xe1\x83\x9c\xe1\x83\xa3\xe1\x83\x9a\xe1\x83\x98\xe1\x83\xa1\xe1\x83\x90\xe1\x83\x9c\xe1\x83\x98, Galobani sananulisani, "katumuksen hymnit") per\xc3\xa4isin olevista, tekstiin punotuista sanoista ja fraaseista.'